બોચાસણવાસી શ્રી અક્ષર પુરુષોત્તમ સ્વામિનારાયણ સંસ્થાના દાદર (ઈસ્ટ)માં આવેલા સ્વામિનારાયણ મંદિરની પ્રાણપ્રતિષ્ઠા ત્રીસ વર્ષ પહેલાં ૧૯૮૩માં પ્રમુખસ્વામી મહારાજના હસ્તે કરવામાં આવી હતી અને એથી આ મંદિરના ત્રિદશાબ્દી મહોત્સવની ઉજવણી માટે ત્રણ દિવસનો કાર્યક્રમ શ્રદ્ધા અને ભક્તિના સમન્વય વડે ઊજવવામાં આવ્યો હતો. પહેલી અને બીજી ડિસેમ્બરે વડાલાના ભક્તિ પાર્કમાં સાંસ્કૃતિક દિવસ અને મહાપૂજાનો કાર્યક્રમ યોજાયો હતો જ્યારે મંગળવારે ત્રીજા દિવસે મંદિરમાં પાટોત્સવ વિધિ સંસ્થાના વરિષ્ઠ સંતોના હસ્તે પાર પડી હતી.